## Rad s mišem i tipkovnicom

Računalni miševi se razlikuju po dizajnu, ali im je svima zajedničko da imaju najmanje dvije tipke i kotačić između njih. Kada u literaturi ili uputama naiđete na izraz kliknuti, podrazumijeva se jedan klik lijevom tipkom miša. Sve ostale radnje posebno se navode. Za probu možete načinit slijedeće:

Jednom kliknuti lijevom tipkom na ikonu Moje računalo na radnoj površini – obilježili smo ikonu. Dva puta brzo kliknuti na ikonu Moje računalo – otvorio se prozor Moje računalo. Jednom kliknuti s desnim gumbom na ikonu Moje računalo – pojavio se brzi izbornik s različitim opcijama.

Najčešće greške koje se događaju početnicima u radu s mišem nastaju kada pomaknemo ruku prilikom pritiskanja tipki na mišu. Pomaknemo li ruku dok držimo lijevu tipku može nam se desiti da pomaknemo ikonu, datoteku ili mapu pri čemu se može dogoditi da ih jednostavno preselimo nekamo kamo nismo htjeli. Ako pak pomaknemo ruku dok smo držali desnu tipku miša, umjesto očekivanog padajućeg izbornika, pojaviti će se padajući izbornik s opcijama Kopiraj ovdje, Premjesti ovdje, Stvori prečac ovdje ili Odustani.

Mišem su moguće još neke radnje koje ćemo spomenuti onda kada nam budu zatrebale, a neke od njih već pri upravljanju prozorima.

Pomoću tipkovnice unosimo podatke u računalo i dajemo naredbe računalu. Tipkovnice koje se koriste uz osobna računala razlikuju se po dizajnu i namjeni. Većina ih ima 102 tipke, a neke tipkovnice mogu imati i tipke za multimediju ili tipke za određene radnje pri korištenju interneta.

Tipke na tipkovnici su grupirane prema namjeni. Alfanumerički dio nalazi se s lijeve strane i preuzet je s pisaćeg stroja. S desne strane je brojčani dio koji služi za brži unos brojčanih podatka i raspored tipki podsjeća na stolne kalkulatore kakvi se koriste u knjigovodstvu. Između alfanumeričkog i brojčanog dijela nalaze se tipke kojima se pomičemo kroz dokumente ili ekrane za unos podatka. Iznad alfanumeričkog dijela su funkcijske tipke koje u različitim programima imaju različitu namjenu.

Dobro je upoznati se sa namjenom i značenjem važnijih tipki.

Enter služi za potvrdu unesenih podataka, potvrdu odabrane opcije u nekom izborniku, otvaranje odabrane datoteke ili mape ili prijelaz u novi red. Na tipkovnici su dvije tipke Enter i to jedna na alfanumeričkom i jedna na brojčanom dijelu.

Escape (Esc) omogućuje nam odustajanje od radnje koju smo započeli. Npr. kliknuli smo na neki izbornik, ali smo se predomislili, pritiskom na tipku Esc izbornik će nestati.

Shift služi za pisanje velikog slova na početku rečenice ili imena, ili za dobivanje znakova koji se nalaze na tipkama s brojevima u alfanumeričkm dijelu tipkovnice.

Caps Lock kada uključimo omogućuje stalno pisanje velikim slovima. Za povratak na normalan način pisanja moramo ju isključiti ponovnim pritiskom.

Delete briše obilježene mape, datoteke ili druge objekte ili tekst koji se nalazi desno od kursora.

Backspace briše tekst lijevo od kursora ili nas vraća u prethodnu mapu.

Control (Ctrl) se nikada ne koristi sama već u kombinaciji s raznim tipkama ima različita značenja od kojih ćemo mi neka koristiti u našem tečaju.

Tipka Windows pokreće izbornik Start.

Tipka Alt se isto tako kao Control koristi u kombinaciji s drugim tipkama ili ju koristimo za pokretanje glavnog izbornika.

Alt Gr služi za dobivanje trećeg znaka s pojedinih tipki kao što su @, € ili §. Evo primjera. Na tipki sa slovom v imamo zapravo tri znaka: v, V i @. U normalnom načinu rada pritiskom na v dobiti ćemo slovo v. Uporabom tipke Shift i to tako da tipku Shift držimo pritisnutu, a slovo v samo jednom pritisnemo dobiti ćemo veliko V. Uporabom tipke Alt Gr tako da ju držimo pritisnutu i samo jednom pritisnemo slovo v dobiti ćemo znak @. Takve kombinacije tipki pišu se sa znakom + između. Dakle Alt Gr + V znači da tipku Alt Gr držimo pritisnutu i samo jednom pritisnemo V nakon čega otpustimo i Alt Gr i V. Rezultat je znak @ na zaslonu.